stanford-oval/wikipedia huggingface dataset:
Indigo (ooppera)

| Indigo |
| --- | --- |
Kieli:  (englanniksi)
Kantaesitys:  22. tammikuuta 2016  Suomen Kansallisooppera
Indigo on Perttu Kivilaakson ja Eicca Toppisen kaksinäytöksinen ooppera. Sen englanninkielisen libreton on kirjoittanut Sami Parkkinen. Teoksen kantaesitys oli Suomen Kansallisoopperassa 22. tammikuuta 2016.
Henkilöt

Daniel (tenori)
Aurelia (sopraano)
Myrna (sopraano)
Carl (tenori)
Tri Hackert (baritoni)
Mrs Swanson (mezzosopraano)
Propagandaministeri (basso)
Kenraali (tenori)
Lapsivanhus (mykkärooli)
Indigolapsi

Indigolapsi on näennäistieteellinen new age -käsite, jolla tarkoitetaan lapsia, joilla väitetään olevan epätavallisia psyykkisiä kykyjä ja käyttäytymispiirteitä. Indigolapsen käsite tuli laajasti tunnetuksi Nancy Ann Tappen Understanding Your Life Through Color -julkaisun myötä vuonna 1982. Skeptisen vastauksen mukaan indigolapseksi väitetyn näennäinen erilaisuus saattaa johtua ADD:stä tai ADHD:stä.
Aiheesta muualla

The Indigo Children Website (englanniksi)
AskelTerveyteen | Mitä "kristallilapsi" tarkoittaa? (suomeksi)
Laura Harmaja

Laura Harmaja kahden lapsensa kanssa.
Laura Maria Harmaja (o.s. Genetz; 16. syyskuuta 1881 Hämeenlinna – 18. tammikuuta 1954 Helsinki) oli suomalainen taloustieteilijä ja kirjailija. Hän oli kotitaloustieteen uranuurtaja Suomessa.
Harmajan vanhemmat olivat senaattori Arvid Oskar Gustaf Genetz ja Julia Eva Maria Arppe. Päästyään ylioppilaaksi vuonna 1900 hän opiskeli Helsingin yliopistossa ja valmistui filosofian kandidaatiksi 1905 ja maisteriksi 1907.
Laura Harmaja toimi opettajana Suomen Liikemiesten Kauppaopistossa 1913–1916 ja 1920–1923, Helsingin kauppiaskauppakoulussa 1915–1918, Suomalaisessa jatkoopistossa 1914–1923 sekä Helsingin kasvatusopillisessa talouskoulussa (sittemmin Kotitalousopettajaopisto) 1915–1951. Hän hoiti Helsingin yliopiston kodin taloustieteen professuurin opetustehtäviä 1947–1950.
Laura Harmaja oli Kotiliesi-lehden toimituskunnan jäsen 1922–1954, Suomen naisten kansallisliiton ja Suomen naisyhdistyksen varapuheenjohtaja sekä Kasvatusopillisen talouskoulun säätiön johtokunnan ja Suomen kotitalouskeskuksen puheenjohtaja.
Laura Harmaja oli naimisissa vuodesta 1906 taloustieteilijä ja professori Leo Harmajan kanssa. Heidän lapsiaan olivat:
Outi Eeva Fredrika Talvitie (1911–1936)
runoilija Saima Rauha Maria Harmaja (1913–1937)
talvisodassa kaatunut lentäjä ja kirjailija Tapani Kaarle Arvid Harmaja (1917–1940)
päätoimittaja Kirsti Hilja Julia Toppari (1923–2018).
Teoksia

Robert Owen yhteiskunnallisen uudistuksen tienraivaaja. Elämänkertoja 15. Kansanvalistusseura, Helsinki 1906.
Johannes Conrad: Kansantalouspolitiikka. Laura ja Leo Harmajan suomentama ja maamme oloja esittävillä lisäyksillä täydentämä. 4 nidosta. WSOY 1911–1913.
Kansantaloustieteen oppikirja, kirjoittajat Laura ja Leo Harmaja. Suomen liikemiesten kauppaopiston julkaisuja 16. Otava 1914, 2. täyd. painos 1918, 3. uud. painos 1925, 4. laaj. painos 1940, 5. uud. painos 1946.
Kansantalouden pääpiirteet. Kirjoittajat Laura ja Leo Harmaja. Otava 1915, 2. täyd. painos 1919, 3. täyd. painos 1924, 4. täyd. painos 1929, 5. uud. painos 1943, 6. uud. painos 1948.
Kaupunkilaiskodin menot 1: Emännän tilikirja. WSOY 1915, 2. painos 1919, 3. painos 1931.
Kaupunkilaiskodin menot 2: Palvelijan tilikirja. WSOY 1915, 2. painos 1923.
Perheen tulot ja menot: Vähäväkisten tilikirja. WSOY 1916, 2. painos 1926.
Katsaus kunnalliselämään: Kunnallistiedon ensi alkeita: kunnallislakien uudistamisen johdosta. WSOY 1918.
Lasten juttuja. Kuvittanut Vivi Munsterhjelm. Otava 1919.
Pienokaisia. Otava 1920.
Nykyajan kulutuspolitiikan tehtäviä. Yhteiskuntataloudellisia kirjoituksia 18. Kansantaloudellinen yhdistys, Helsinki 1921.
Salakieli ynnä muita tarinoita, lastenkirja. WSOY 1921.
Esko ja emaljikattila ynnä muita tarinoita, lastenkirja. WSOY 1925.
Kansantaloustiede. Kirjoittaneet Laura ja Leo Harmaja. Liike-elämä, Kaupan ja teollisuuden tietokirja 2. Otava 1925.
Kotitalous nykyajan yhteiskunnassa. WSOY 1925, 2. painos 1927.
Perheenemännän taloudellinen tehtävä. Kotilieden kirjasto 19. WSOY 1928.
Emännän pakinoita. Kotilieden kirjasto 30. WSOY 1930.
Kodin kirjanpito: Etupäässä palkannauttijain käytettäväksi. WSOY 1933.
Kotilieden tilikirja. WSOY 1933, 2. painos 1938, 5. painos 1946.
Saima Harmaja: Kootut runot ja kehitys runoilijaksi päiväkirjaotteiden valossa. Toimittanut Laura Harmaja. WSOY 1938, 2. täyd. painos 1942, 4. painos 1944, 8. painos 1948.
Kotitalous kansantalouden osana. Julkaissut Kansantaloudellinen yhdistys. Kansantaloudellinen käsikirjasto. WSOY 1946.
Muistoalbumi ynnä muita juttuja lapsista. Laura Harmajan aikaisemmista kokoelmista koonnut ja painokuntoon saattanut Kirsti Toppari. Kuvitus Maija Karma. WSOY 1951.
Aiheesta muualla

Löyttyniemi, Leena: / Harmaja, Laura (1881–1954). Kansallisbiografia-verkkojulkaisu (maksullinen).  12.1.2010. Helsinki:  Suomalaisen Kirjallisuuden Seura.
IBM Simon

Simon
IBM Simon on ensimmäinen IBM:n kehittämä älypuhelin. Puhelinta kehiteltiin koodinimellä ”Angler”.
Puhelinta esiteltiin COMDEX-messuilla vuonna 1993 ja se saapui kuluttajille myyntiin 16. elokuuta 1994.
Puhelimessa on muun muassa kosketusnäyttö, osoitekirja, muistiolehtiö, sähköpostisovellus ja faksi. Sen hinta oli 1 100 dollaria. Laitteessa oli yksinkertainen ennakoiva tekstinsyöttö nimeltä PredictaKey.
Laura Hickman

| Laura Hickman |
| --- | --- |

Henkilötiedot
Syntynyt: 7. joulukuuta 1956 (ikä 67) Kalifornia
Puoliso:  Tracy Hickman
Aiheesta muualla
Löydä lisää kirjailijoitaKirjallisuuden teemasivulta
Laura Hickman (s. 7. joulukuuta 1956 Long Beach, Kalifornia, Yhdysvallat) on yhdysvaltalainen kirjailija. Hän on tunnettu pelisuunnittelijana ja fantasiakirjoista, joita hän tekee yhdessä puolisonsa Tracy Hickmanin kanssa.
Teoksia > The Nightbirds -sarja

Unwept (2014)
Unhonored (2016)
Aiheesta muualla

Laura Hickman Internet Speculative Fiction Database -sivustolla (englanniksi)
Indigokarmiini

| Indigokarmiini |
| --- | --- |


Tunnisteet
IUPAC-nimi:  dinatrium (2E)-3-okso-2-(3-okso-5-sulfo-1H-indol-2-ylideeni)-1H-indoli-5-sulfonaatti
CAS-numero:  860-22-0
PubChem CID:  5284351
SMILES:    C1=CC2=C(C=C1S(=O)(=O)O)C(=O)C(=C3C(=O)C4=C(N3)C=CC(=C4)S(=O)(=O)O)N2. [Na+].[Na+] 
Ominaisuudet
Molekyylikaava:  C16H10N2Na2O8Ss
Moolimassa:  468,38 g/mol
Liukoisuus veteen:  10 g/l 
  
Indigokarmiini (C16H10N2Na2O8S2) on väriaine. Indigokarmiinia käytetään kankaiden värjäyksessä , elintarvikevärinä (E132)  ja pH-indikaattorina. Indigokarmiini muuttaa väriään sinisestä keltaiseksi pH:n ollessa välillä 11,4–13,0 . Indigokarmiinia voidaan käyttää myös redox-indikaattorina.
Jotkut voivat olla yliherkkiä indigokarmiinille, mikä ilmenee mm. huononolontunteena, oksenteluna sekä ihottumana.
Aiheesta muualla

KEGG: Indigocarmine (englanniksi)
ChemBlink: Acid Blue 74 (englanniksi)
Laura Harrier

| Laura Harrier |
| --- | --- |
 Laura Harrier Cannesin elokuvajuhlilla vuonna 2018.
Henkilötiedot
Koko nimi:  Laura Ruth Harrier
Syntynyt: 28. maaliskuuta 1990 (ikä 34) Chicago, Illinois, Yhdysvallat
Ammatti:  näyttelijä, malli
Näyttelijä
Aktiivisena:  2013–
Merkittävät roolit:   Spider-Man: Homecoming  BlacKkKlansman 
Aiheesta muualla
IMDb 
Elonet
Laura Ruth Harrier (s. 28. maaliskuuta 1990 Chicago, Illinois) on yhdysvaltalainen näyttelijä ja malli. Hänet tunnetaan Destiny Evansin roolista saippuasarjassa One Life to Live (2013). Harrier teki ensimmäisen merkittävän elokuvaroolinsa näytellessään Liziä elokuvassa Spider-Man: Homecoming (2017).
Filmografia

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli | Elokuvat> Huomautukset |
| --- | --- | --- | --- | --- |
| 2014 | The Last Five Years | The Last Five Years | käsikirjoittajanainen |  |
| 2015 | Fourth Man Out | 4th Man Out | Dorothy Cuda |  |
| 2016 | The Realest Real | The Realest Real | Abby | lyhytelokuva |
| 2017 | Spider-Man: Homecoming | Spider-Man: Homecoming | Liz Toomes |  |
| 2018 | BlacKkKlansman | BlacKkKlansman | Patrice Dumas |  |
| 2019 | Balance, Not Symmetry | Balance, Not Symmetry | Caitlin Walker |  |
Aiheesta muualla

Kuvia tai muita tiedostoja aiheesta Laura Harrier Wikimedia Commonsissa
Laura Harrier Internet Movie Databasessa. (englanniksi)
Leo Glad

Leo Glad (s. 1. syyskuuta 1953) on suomalainen pappi, teologian tohtori ja muusikko.
Opinnot

Glad on suorittanut seuraavat tutkinnot: nuorisotyönohjaaja (Suomen Raamattuopisto 1974), teologian maisteri (Helsingin yliopisto 1980), Doctor of Ministry (Minnesota Consortium of Theological Schools/Luther Seminary, USA 1995), ja teologian tohtori (Helsingin yliopisto 2003).
 Hän on tutkinut muun muassa kuntien ja seurakuntien yhteistyötä, rovastikunnallista toimintaa, strategista suunnittelua, etnisen ja uskonnollisen identiteetin säilyttämistä sekä kirkosta eroamisen syitä.
Työura

Glad on toiminut vuodesta 1975 lähtien eri toimissa seurakunnissa ja kirkollisissa laitoksissa, ja evankelis-luterilaisen kirkon papiston apulaisina, vt. kappalaisina, vt. pappina, ja pappina eri seurakunnissa Suomessa ja Kanadassa alkaen vuodesta 1980. Kanadassa hän toimi lääninrovastina, kirkolliskokousedustajana, Suomi Konferenssin presidenttinä, Isien Usko (Faith of Our Fathers) -lehden vastaavana päätoimittajana ja viikoittaisen tv-ohjelman tuottajana ja toimittajana. Glad toimi Helsingin Munkkiniemen seurakunnan kirkkoherrana vuodesta 2005 vuoteen 2021 saakka, jolloin hän jäi eläkkeelle. Hän toimii Invalidiliiton Käpylän kuntoutuskeskuksen Synapsian sairaalasielunhoitajana. Vuonna 2010 Glad oli ehdokkaana Helsingin hiippakunnan piispanvaalissa.
Musiikki ja harrastukset

Glad on opiskellut musiikkia Sibelius-Akatemiassa nuoriso-osastolla ja kanadalaisessa Lakehead Universityssä ja soittanut pasuunaa mm. Tapiola Big Bandissä, Thunder Bay Symphony Orchestrassa, Espoon Puhallinorkesterissa ja Karelia-puhallinorkesterissa. 1970-luvulla hän soitti gospelkokoonpano Pro Fidessä. Glad harrastaa kilpaurheiluna sekä maasto- että maantiepyöräilyä.
Lee Goren

| Lee Goren |
| --- | --- |

Henkilötiedot
Syntynyt: 26. joulukuuta 1977 (ikä 46) Winnipeg, MB, Kanada
Kansalaisuus:   Kanada
Jääkiekkoilija
Pelipaikka:  oikea laitahyökkääjä
Maila:  oikea
Pituus:  190 cm
Paino:  94 kg
Pelaajaura
Pääsarjaura:  2000–2013
Seurat:  Providence Bruins (AHL) Boston Bruins (NHL) San Antonio Rampage (AHL) Florida Panthers (NHL) Manitoba Moose (AHL) Vancouver Canucks (NHL) Skellefteå AIK (SEL) EV Zug (NLA) Färjestads BK (SEL) Tappara (SML) SC Bern (NLA) Straubing Tigers (DEL) Pelicans (SML) Linköpings HC (SEL)
NHL-varaus:  63. varaus, 1997 Boston Bruins
Lee Goren (s. 26. joulukuuta 1977 Winnipeg, Manitoba, Kanada) on kanadalainen entinen jääkiekkoilija, pelipaikaltaan oikea laitahyökkääjä. Hän pelasi urallaan NHL:ssä yhteensä 67 runkosarja- ja viisi playoff-ottelua NHL:ssä tehopistein 5+4=9. Jäähyminuutteja kertyi 44. Goren pelasi suurimman osan Pohjois-Amerikan urastaan kuitenkin AHL:ssä. Hän urallaan myös Ruotsissa Sveitsissä, Suomessa ja Saksassa.
Pelityyli

Isokokoinen ja oikealta pelaava Goren oli lähtökohtaisesti laitahyökkääjä, mutta hän osasi pelata myös keskellä. Goren oli pelityyliltään voimahyökkääjä, jonka vahvuudet olivat taklaamisessa, laukauksessa ja kahden suunnan pelaamisessa. Hänen heikkouksiinsa kuuluu luistelu, heikohko pelisilmä ja epätasaisuus. Gorenia pidettiin toisinaan myös vaikeana persoonana ja kanssapelaajana.
Ura > Junioriura ja yliopistovuodet

Gorenin kasvattajaseura oli hänen kotikaupunkinsa joukkue Winnipeg Wild. Hän pelasi kaudella 1995–1996 lähinnä SJHL-joukkue Minot Top Gunsissa, mutta myös kaksi WHL-ottelua Saskatoon Bladesissa. Goren ei pelannut kaudella 1996–1997, sillä CHL:stä siirtynyt pelaaja on edustuskelvoton NCAA:han. Välivuodesta huolimatta Boston Bruins varasi hänet kolmannella kierroksella 63. pelaajana NHL:n varaustilaisuudessa 1997.
Goren palasi kaukaloihin kaudeksi 1997–1998 ja pääsi pelaamaan Pohjois-Dakotan yliopistojoukkueessa. Vuosina 1998 ja 2000 hän voitti NCAA:n mestaruuden ja valittiin noista jälkimmäisenä koko lopputurnauksen arvokkaimmaksi pelaajaksi. Goren valittiin WCHA:n kolmanteen tähdistökentälliseen vuonna 1999 ja toiseen tähdistökentälliseen vuonna 2000 sekä molempina vuosina sarjan akateemiseen tähdistökentälliseen. Viimeisellä yliopistokaudellaan 1999–2000 hän voitti tehoilla 34+29=63 NCAA:n maalipörssin ja sijoittui pistepörssissä kolmanneksi.
Ura > Ammattilaisura > NHL-vuodet

Kaudeksi 2000–2001 Goren siirtyi hänet varanneen Boston Bruinsin organisaatioon. Hän pelasi suurimman osan kaudestaan sen farmijoukkue Providence Bruinsissa, AHL:ssä. Goren pelasi myös 21 NHL-ottelua tehden kaksi maalia. Kauden 2001–2002 hän pelasi kokonaan Providencessa, mutta kolmas kausi 2002–2003 oli siellä Gorenille läpimurto AHL:ssä, kun 65 runkosarjaottelussa syntyivät tehot 32+37=69. Hän oli joukkueen kolmanneksi paras maalintekijä Andy Hilbertin ja Matt Herrin jälkeen. NHL:n puolella Goren pelasi 14 runkosarjaottelua tehoin 2+1=3 sekä viisi playoff-ottelua ilman tehopisteitä.
Goren ei saanut Bostonissa lopullista NHL-paikkaa, joten hän siirtyi vapaana agenttina 1+1-vuotisella sopimuksella kaudeksi 2003–2004 Florida Panthersin organisaatioon. Gorenin esitykset jäivät sielläkin vain kahden NHL-ottelun mittaiseksi, mutta Panthersin farmijoukkue San Antonio Rampagessa joukkueen kapteenina toiminut Goren oli tehoilla 27+22=49 paras maalintekijä sekä toiseksi paras pistemies Denis Švidkin jälkeen. Heinäkuussa 2004 hän teki vapaana agenttina 1+1-vuotisen sopimuksen Vancouver Canucksin kanssa, NHL-kautta 2004–2005 ei pelattu työsulun takia. Goren pelasi koko kauden AHL-joukkue Manitoba Moosessa, jonka paras maalintekijä ja toiseksi paras pistemies hän oli Peter Sarnon jälkeen tehoilla 32+30=62. Kevään 2005 pudotuspeleissä Goren teki kymmenen maalia, jotka jäivät Moosen historian ennätykseksi. Ainoastaan Michael Grabner teki yhtä monta playoff-maalia kevään 2010 pudotuspeleissä.
Syksyn 2005 harjoitusleirin päätteeksi Goren sai paikan Canucksin NHL-joukkueesta, jossa hän aloitti kauden 2005–2006. Goren pelasi 28 NHL-ottelua tehoin 1+2=3, kunnes hänet palautettiin vuodenvaihteessa takaisin farmiin. Goren pelasi Moosessa koko loppukauden ja teki 42 ottelussa 22 maalia, joilla hän oli joukkueen toiseksi paras maalintekijä Jesse Schultzin jälkeen. Kaudella 2006–2007 Goren pelasi kaksi NHL-ottelua ja oli tehoilla 26+42=68 Moosen kolmanneksi paras pistemies ja toiseksi paras maalintekijä.
Ura > Ammattilaisura > Siirtyminen Eurooppaan

Kaudeksi 2007–2008 Goren siirtyi yksivuotisella sopimuksella Ruotsiin ja Elitserien-joukkue Skellefteå AIK:hon. Hän oli tehoilla 16+20=36 joukkueen toiseksi paras pistemies Anders Söderbergin jälkeen. Kaudeksi 2008–2009 Goren siirtyi pelaamaan samaa liigaa kaksivuotisella sopimuksella Färjestads BK:hon. Hän pelasi verotussyistä ensimmäisen kuukauden lainalla Sveitsin National League A:n EV Zugissa. Goren oli 18 osumallaan Färjestadin paras maalintekijä Rickard Wallinin kanssa ja 129 jäähyminuutillaan hän sijoittui koko Elitserienin jäähypörssissä toiseksi HV71:ssä ja Södertälje SK:ssa pelanneen Yared Hagosin jälkeen. Goren voitti keväällä 2009 Ruotsin-mestaruuden.
Goren aloitti toisen Färjestad-kautensa 2009–2010 edellisen tapaan myös ns. artistisopimuksella. Hän teki elokuussa 2009 lokakuun loppuun asti ulottuvan sopimuksen SM-liigajoukkue Tapparan kanssa. Goren teki joukkueessa lähes piste per peli -tahdilla 12 ottelussa tehot 3+8=11. Färjestadissa hän pelasi kuitenkin edelliskautta heikommin ja teki 16 ottelussa tehot 1+4=5. Tammikuussa 2010 Goren uhkaili kovin sanoin hakata häntä Facebookissa arvostellun kannattajan, mutta pyysi omien sanojensa mukaan sittemmin joukkueeltaan anteeksi. Tammikuussa 2010 Färjestad kauppasi Gorenin National League A:n SC Berniin vaihdossa Ľuboš Bartečkoon. Hän voitti kauden päätteeksi Sveitsin-mestaruuden.
Kaudeksi 2010–2011 Goren siirtyi vuoden mittaisella sopimuksella Saksan DEL-liigan Straubing Tigersiin. Hän oli runkosarjan päätyttyä tehoilla 12+26=38 joukkueen toiseksi paras pistemies Derek Hahnin jälkeen, mutta Goren palasi kuitenkin siirtorajan kynnyksellä loppukaudeksi SC Berniin. Kesäkuussa 2011 hän palasi yksivuotisella sopimuksella Skellefteå AIK:hon. Goren oli kaudella 2011–2012 tehoilla 11+28=39 joukkueen paras syöttäjä Bud Hollowayn kanssa sekä toiseksi paras pistemies hänen jälkeensä. Goren voitti kauden päätteeksi Elitserien-hopeaa.
Heinäkuussa 2012 Goren teki vuoden mittaisen sopimuksen SM-liigajoukkue Pelicansin kanssa. Marraskuussa hän sai yllättäen kuitenkin potkut joukkueesta tehtyään 13 runkosarjaottelussa tehot 4+8=12, joilla Goren jakoi ennen Karjala-turnauksen ajan pidettyä maaottelutaukoa Pelicansin sisäisen pistepörssin toisen sijan Pekka Jormakan ja Tommi Paakkolanvaaran kanssa. Hän teki varsin hyvät tehopisteet, mutta Pelicansin toimitusjohtaja Ilkka Kaarnan mukaan joukkueen suuripalkkaisimmat pelaajat saavat lähteä, jos joukkue ei menesty. Pelicansin alkukausi 2012–2013 tämän osoittikin. Gorenin lähtöä joukkueesta epäiltiin myös riitaisaksi, kuten hänen aiempaa lähtöään Färjestadista. Gorenin lähdön syy todettiin kuitenkin lähinnä vain taloudelliseksi. Noin kaksi viikkoa myöhemmin hän teki loppukauden kattaneen sopimuksen Elitserien-joukkue Linköpings HC:n kanssa. Kauden päätteeksi Linköping ilmoitti, ettei aio uusia Gorenin sopimusta. Hän lopetti pelaajauransa kevääseen 2013.
Ura > Maajoukkueura

Goren edusti Kanadaa Deutschland Cupissa vuonna 2011.
Pelaajauran jälkeen

Kaudella 2013–2014 Goren toimi NCAA Division III:ssa St. Olaf Collegen yliopistojoukkueen apuvalmentajana ja kaudella 2014–2015 NAPHL:n B-junioriliigassa Minnesota Revolutionin päävalmentajana.
Irtaimisto

Irtaimistoon kuuluvat kaikki ne esineet, jotka eivät kuulu kiinteisiin esineisiin. Irtaimisto voidaan jakaa tavanomaisiin irtaimiin reaaliesineisiin ja ei-tavanomaisiin esineisiin.
Tavanomaisiin esineisiin luetaan kaikki tavanomaiset esineet, kuten kirjat tai astiat.
Ei-tavanomaisiin irtaimiin esineisiin kuuluvat:
Arvopaperit
Rekisteröitävät, irtaimet esineet (esimerkiksi ajoneuvot)
Toisen maalla olevat rakennukset
Indonesia Raya

Indonesia Raya on Indonesian kansallislaulu. Sen sanoitti ja musiikin sävelsi Wage Rudolf Supratman (1903-1938). Kappale valittiin Indonesian kansallislauluksi 17. elokuuta 1945.
Aiheesta muualla

Laulu laulettuna unkarilaisella sivustolla
International Food Policy Research Institute

| International Food Policy Research Institute |
| --- | --- |
 IFPRI:n logo
Perustettu:  1975
Tyyppi:  Yleishyödyllinen yhteisö
Toimiala:  Tutkimus
Päämaja:  Washington, DC, Yhdysvallat
Pääjohtaja:  Johan Swinnen
Kattojärjestö:  Consultative Group for International Agricultural Research (CGIAR)
Aiheesta muualla
Sivusto
Infobox OKNimi-testi OK: 
International Food Policy Research Institute (IFPRI) on vuonna 1975 perustettu kansainvälinen tutkimusinstituutti, jonka pyrkimyksenä on vähentää köyhyyttä, nälkää ja aliravitsemusta kehitysmaissa.  IFPRI on maailman johtavia tutkimusinstituutteja maatalousekonomian ja kehitystaloustieteen saralla.
Instituutin pääkonttori sijaitsee Washingtonissa, Yhdysvaltain pääkaupungissa. Lisäksi IFPRI:lla on toimistoja 12:ssa maassa: Bangladeshissa, Egyptissä, Etiopiassa, Ghanassa, Ruandassa, Senegalissa, Intiassa, Kiinassa, Malawissa, Nigeriassa, Pakistanissa ja Ugandassa.
IFPRI kuuluu Consultative Group on International Agricultural Research (CGIAR) - kattojärjestöön, johon kuuluu yhteensä 15 maatalouteen ja ruokaturvaan keskittyvää tutkimuskeskusta.
Vuodesta 2019 pääjohtajana on toiminut Johan Swinnen. Aiempia pääjohtajia ovat Shenggen Fan (2009-2019), Joachim von Braun (2002–2009), Per Pinstrup-Andersen (1992–2002), Just Faaland (1990–1992), John W. Mellor (1977–1990) ja Dale E. Hathaway (1975–1977).
IFPRI:lla on neljä tutkimusjaostoa: Development Strategy and Governance , Environment and Production Technology , Markets, Trade, and Institutions  ja Poverty, Health, and Nutrition .
Instituutin tämänhetkinen tutkimusstrategia painottuu viidelle osa-alueelle:
Ruokatuotannon turvaaminen ja vahvistaminen ilmastonmuutosta silmällä pitäen
Terveellisten ruokavalioiden edistäminen
Inklusiivisten markkinajärjestelmien ja ruokateollisuuden kehittäminen
Maatalous- ja maaseututalouksien muutos
Instituutioiden ja hallinnon parantaminen.
IFPRI julkaisee kirjoja, keskustelupapereita, uutiskirjeitä ynnä muuta tutkimusmateriaalia. Instituutti tuottaa myös kvantitatiivisia tutkimusaineistoja, jotka ovat vapaasti ladattavissa IFPRI:n sivuilta. IFPRI on ollut mukana julkaisemassa vuosittain ilmestyvää Globaalin nälkäindeksi -raporttia (Global Hunger Index) , joka perustuu moniulotteiseen tilastolliseen menetelmään ja jolla kuvataan valtioiden nälkätilannetta. Muita merkittäviä vuosittain julkaistavia raportteja ovat ruokaturvatilanteeseen keskittyvä Global Food Policy Report (vuodesta 2011)  sekä ali- ja yliravitsemukseen painottuva Global Nutrition Report (vuodesta 2014) .
Hymne National Voltaïque

| Hymne National Voltaïque |
| --- | --- |
 Ylä-Voltan vaakuna
Valtio:   Ylä-Volta
Säveltäjä:  Robert Ouédraogo 
Sanoittaja:  Robert Ouédraogo
Hymne National Voltaïque oli Ylä-Voltan kansallislaulu vuodesta 1960 vuoteen 1984, jolloin maan nimi muutettiin Burkina Fasoksi ja maan nykyinen kansallislaulu Une Seule Nuit valittiin.
Sanat

Fière Volta de mes aieux,
Ton soleil ardent et glorieux
Te revêt d’or et de fierté
Ô Reine drapée de loyauté!
Kertosäe
Nous te ferons et plus forte, et plus belle
A ton amour nous resterons fidèles
Et nos coeurs vibrant de fierté
Acclameront ta beauté
Vers l’horizon lève les yeux
Frémis aux accents tumultueux
De tes fiers enfants tous dressés
Promesses d’avenir caressées
Kertosäe
Le travail de ton sol brûlant
Sans fin trempera les cœurs ardents,
Et les vertus de tes enfants
Le ceindront d’un diadème triomphant.
Kertosäe
Que Dieu te garde en sa bonté,
Que du bonheur de ton sol aimé,
L’Amour des frères soit la clé,
Honneur, Unité et Liberté.
Irtaimistovarasto

Irtaimistovarasto on useimmiten kerrostalossa oleva lukollinen, usein lämmitetty varastotila, joka on tarkoitettu asukkaiden irtaimiston säilytykseen. Usein irtaimistovarastona toimii rakennuksen väestönsuoja. Irtaimistovarasto voi olla sijoitettuna myös erikseen, esimerkiksi kunkin asunnon sisäänkäynnin lähelle.
Irtaimistovarastossa on jokaista talon asuntoa kohden oma pieni lukittavissa oleva varastokomero, tyypillisesti 1–5 neliömetriä. Kukin asukas voi varastoida komerossaan henkilökohtaisia tavaroitaan. Varaston käyttöoikeus sisältyy yleensä asunnon vastikkeeseen tai vuokraan.
Inducks

| Inducks |
| --- | --- |

Verkkosivusto:  http://inducks.org/
International Network of Disney Universe Comic Knowers and Sources (INDUCKS, myös Inducks tai I.N.D.U.C.K.S.) on projekti, jonka tarkoituksena on luoda tietokanta kaikista Disneyn sarjakuvista. Projekti on kerännyt tietoa yli 100 000 erillisestä Disney-julkaisusta ympäri maailmaa. Projektin aloitti alankomaalainen Harry Fluks vuonna 1994.
Inducksiin rekisteröitynyt käyttäjä voi päivittää sinne omia kokoelmiaan, katsella millä sijalla on kokoelmalistalla ja paljonko muilla on julkaisuja. Rekisteröitymiseen ei tarvitse lisätä tietojaan, vain pelkkä käyttäjänimi ja sille salasana. Inducksissa on tietoja myös tulevista julkaisuista, ei pelkästään jo ilmestyneistä.
Nimi Inducks on humoristinen yhdistelmä englannin sanoista index ’hakemisto’ ja duck ’ankka’. Jälkeenpäin nimen selitettiin olevan lyhenne, samaan tapaan kuin sudenpentujen huvittavat arvonimet.
Aiheesta muualla

Bolderbast (Arkistoitu – Internet Archive), taustatietoa Inducksista
COA (Arkistoitu – Internet Archive), Inducks-hakukone